Van Staden, Neeltje (2014-04)
AFRIKAANSE OPSOMMING: Mans ervaar al vir jare 'n krisis in manlikheid. Die mans van 'n laer inkomste werkersklas ervaar hierdie krisis op 'n unieke manier. Om veral in die area van werk te presteer en vir jou gesin te sorg, is kwessies wat integraal deel is van 'n man se ervaring van sy manlikheid. Hierdie studie vind plaas in die veld van praktiese teologie, met 'n oog op die erediens in sy geheel, soos dit in die Nederduitse Gereformeerde Kerk beoefen word. Hierdie tesis is bemoeid met die vraag oor hoe die erediens gebruik kan word as a ruimte waar 'n alternatiewe manlikheid gekoester kan word. In hierdie studie maak die navorser gebruik van kwalitatiewe empiriese navorsing in die vorm van 'n half-gestruktureerde onderhoudskedule om vas te stel hoe mans in "n spesifieke laer inkomste gemeenskap die erediens ervaar ten tyde van vrae oor hulle manlikheid in 'n situasie van werksverlies. Wanneer die navorser oor die erediens praat, fokus sy op twee areas, naamlik prediking en liturgie. In die onderhoude vind die navorser nie net uit oor mans se ervarings van die erediens nie, maar ook oor hulle behoeftes wanneer dit by ervarings en boodskappe van lament en hoop in die prediking en liturgie kom. Alhoewel daar wel oor hoop in die erediens gepreek word, is daar min ervarings van lament. Daar is wel 'n behoefte om voor God te lament en dit kan uitgebrei word in die liturgie. 'n Behoefte, gekoppel aan 'n ervaring loop uit op 'n boodskap van hoop. In die volgende fase word daar op 'n gedetailleerde wyse na die erediens as 'n geheel, in terme van prediking en liturgie, gekyk. Verskillende tipes prediking word bestudeer, sowel as verskillende elemente van die liturgie. Die navorser fokus op 'n behoefte om lament in beide prediking en liturgie te herwin as 'n manier om 'n ruimte te skep om 'n persoon se gevoelens en emosies voor God te bring, maar ook as 'n manier om hoop te vind. Profetiese en eskatologiese prediking is maniere om lament in die prediking in te bring. Dit sien die hede in die lig van die einde wanneer God alles tot vervulling bring. In die liturgie word lament herwin deur musiek en sang gefasiliteer deur rituele. Die herontdekking en herwinning van lament is van groot belang in die koester van 'n alternatiewe manlikheid. Daar is baie maniere om dit in die prediking en liturgie van 'n Nederduitse Gereformeerde gemeente te doen. Die navorser gee 'n paar praktiese voorstelle oor hoe om lament in die erediens in te bring.
Please refer to this item in SUNScholar by using the following persistent URL: http://hdl.handle.net/10019.1/86487